KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan parlamentin ja neuvoston asetuksen antamista yritystoiminnan rakennetilastoista annetun neuvoston asetuksen N:o 58/97 muuttamiseksi

2001/0023 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee Euroopan parlamentin ja neuvoston asetuksen antamista yritystoiminnan rakennetilastoista annetun neuvoston asetuksen N:o 58/97 muuttamiseksi

1- TAUSTAA

Ehdotus toimitettiin Euroopan parlamentille ja neuvostolle (asiakirja KOM(2001) 38 lopullinen - 2001/0023(COD)): // 25.01.2001

Talous- ja sosiaalikomitea antoi lausunnon: // 11.07.2001

Euroopan parlamentti antoi lausunnon ensimmäisessä käsittelyssä: // 13.06.2001

Muutettu ehdotus annettiin: // 27.09.2001

Yhteinen kanta hyväksyttiin: // 20.06.2002

2- KOMISSION EHDOTUKSEN TARKOITUS

Yritystoiminnan rakennetilastoista annettu neuvoston asetus (EY, Euratom) N:o 58/97 (SBS- asetus) on tärkein sääntelykehys yritysten rakennetta, toimintaa, kilpailukykyä ja tuloksia koskevien tilastotietojen keräämiselle ja toimittamiselle sekä näiden tilastojen tuottamiselle ja arvioimiselle. Ehdotetulla asetuksella on tarkoitus täydentää SBS-asetusta kahdella alakohtaisella liitteellä, joista toinen koskee luottolaitoksia (liite 6) ja toinen eläkerahastoja (liite 7). Lisäksi sillä laajennetaan yleisen moduulin (liite 1) kattamaa alaa siten, että siihen otetaan mukaan seuraavat vielä puuttuvat toimialat: muu rahoituksen välitys (NACE Rev.1 kolminumerotaso 65.2), eläkevakuutustoiminta (NACE Rev.1 nelinumerotaso 66.02) ja rahoitusta palveleva toiminta (NACE Rev.1 kaksinumerotaso 67). Lisäksi siinä lisätään SBS-asetuksen liitteeseen 2 (teollisuus) kaksi uutta ympäristömuuttujaa.

3- YHTEISTÄ KANTAA KOSKEVAT HUOMAUTUKSET

3.1. Yhteistä kantaa koskevat yleiset huomautukset

Yhteinen kanta eroaa komission esittämästä alkuperäisestä ehdotuksesta, mutta siinä säilytetään suurelta osin komission ehdotuksen pääsisältö eli ulotetaan liite 1 koskemaan muuta rahoituksen välitystä (NACE kolminumerotaso 65.2) ja rahoitusta palvelevaa toimintaa (NACE kaksinumerotaso 67), lisätään kaksi uutta ympäristömuuttujaa liitteeseen 2 sekä kaksi alakohtaista liitettä (luottolaitoksia koskeva liite 6 ja eläkerahastoja koskeva liite 7).

3.2. Euroopan parlamentin ensimmäisessä käsittelyssä tehdyistä tarkistuksista johtuvat toimet

3.2.1 - Tarkistukset, jotka komissio hyväksyi ja jotka sisällytettiin yhteiseen kantaan

Komission alkuperäisen ehdotuksen ensimmäisessä käsittelyssä Euroopan parlamentti ehdotti siihen useita tarkistuksia.

Yhteisessä kannassa on otettu huomioon Euroopan parlamentin esittämät tarkistukset 1, 2, 3 ja 5. Tarkistus 7 hyväksyttiin vain osittain: sana "sisämarkkinat" on lisätty liitteessä 7 olevan 4 jakson 2 kohdan otsakkeeseen "Kansainvälistymistä koskevat tiedot" ja ominaisuustietojen 48 64 0, jotka neuvosto on nimennyt uudelleen seuraavasti: sijoitukset yhteensä, eriteltyinä euromääräisiin sijoituksiin ja muihin kuin euromääräisiin sijoituksiin, keruu on pakollinen.

3.2.2. - Tarkistukset, jotka komissio hyväksyi, mutta joita ei sisällytetty yhteiseen kantaan (asiaa koskeva komission kanta)

Neuvosto ei hyväksynyt Euroopan parlamentin tarkistusta 4, jonka mukaan liitteessä 6 olevan 4 jakson iii kohdan maantieteellistä jakautumista koskevat vapaaehtoiset tiedot (ominaisuustiedot 45 31 0, 45 41 0 ja 45 42 0) muutetaan pakollisiksi. Neuvoston työryhmässä edustettuina olleiden kansallisten tilastolaitosten reaktioista kävi selvästi ilmi, että näiden tietojen keruusta luottolaitoksille aiheutuvat rasitteet olisivat suhteettomia tiedon käyttöön nähden. Lisäksi raha-, rahoitus- ja maksutasetilastokomitean jäsenet ovat lähettäneet aiheesta kirjeen Euroopan parlamentille korostaakseen muutoksesta aiheutuvien lisäkustannusten suuruutta.

Neuvosto ei hyväksy Euroopan parlamentin tarkistuksia 6 ja 10, joissa puututaan liitteessä 7 olevan 4 jakson 2 kohdan ominaisuustietojen 11 61 0 "Eläkejärjestelmien lukumäärä" ja 48 15 2 "Muut joukkovelkakirjat ja muut kiinteätuottoiset arvopaperit" huomautussarakkeessa olevaan sanaan vapaaehtoinen. Neuvoston mielestä näiden tietojen pakollisesta keruusta aiheutuisi lisäkustannuksia niille maille, joilla näitä tietoja ei ole.

Euroopan parlamentin tarkistusta 7 ei hyväksytä kokonaan. Neuvosto on päättänyt säilyttää ominaisuustiedon 11 71 0 "Niiden yritysten lukumäärä, joilla on vakuutettuja muissa ETA-maissa" ja ominaisuustiedon 48 65 0 "Vakuutettujen määrän maantieteellinen jakautuminen sukupuolen mukaan" pilottitutkimuksia koskevan otsakkeen alla, eikä sisällytä niitä liitteessä 7 olevan 4 jakson 2 kohdan pakollisiin muuttujiin. Neuvoston mukaan tarvittavien tietojen keruusta aiheutuisi huomattavia lisäkustannuksia. Tietojen saatavuutta ei ole vielä testattu vapaaehtoisen tietojenkeruun tai pilottitutkimuksen avulla. Koska Euroopan parlamentin tarkistus 8 (ominaisuustietojen 11 71 0 ja 48 65 0 poistaminen pilottitutkimusluettelosta) on loogista seurausta tarkistuksen 7 osasta, jota neuvosto ei hyväksy, se ei hyväksy tätäkään tarkistusta.

Neuvosto ei hyväksy täysin Euroopan parlamentin tarkistusta 9. Ominaisuustietoa 48 70 7 "Naispuolisten vakuutettujen määrä" ei voida sisällyttää liitteessä 7 olevan 4 jakson 2 kohdassa oleviin pakollisiin ominaisuustietoihin, mutta se lisätään pilottitutkimuksia koskevan otsakkeen alle. Tietojen saatavuutta ei ole vielä testattu vapaaehtoisen tietojenkeruun tai pilottitutkimuksen avulla.

Komissio katsoo voivansa hyväksyä näitä Euroopan parlamentin esittämiä tarkistuksia koskevan neuvoston kannan. Vaikka Euroopan parlamentin tarkistukset hyväksymällä olisi mahdollista saada hyödyllistä tietoa, jonka avulla luottolaitosten ja eläkerahastojen sisämarkkinoiden kehittymistä sekä eläkerahastojen jakautumista sukupuolen mukaan olisi mahdollista arvioida, komissio myöntää, että näiden tietojen keruu aiheuttaisi huomattavia lisäkustannuksia. Lisäksi komissio myöntää, että näiden tietojen saatavuus, jota ei ole vielä testattu vapaaehtoisella tietojenkeruulla eikä pilottitutkimuksella, olisi helpompi arvioida pilottitutkimuksella. Jos nämä ominaisuustiedot lisätään pilottitutkimukseen, ne on myöhemmin mahdollista lisätä asetukseen pakollisina muuttujina. Komissio myöntää sekä maantieteellisesti jaoteltujen että sukupuolen mukaan jaoteltujen tietojen tärkeyden ja pitää sen vuoksi eläkerahastotilastoja koskevaa pilottitutkimusta erittäin tärkeänä.

3.3. Neuvoston ehdottamat uudet säännökset ja komission kanta asiaan

Neuvoston esittämät muutokset, joita ei ole sisällytetty alkuperäiseen komission ehdotukseen, koskevat ensisijaisesti neljää, eläkerahastoihin liittyvää pakollisena kerättävää ominaisuustietoa. ECOFIN-neuvoston tilastotyöryhmän jäsenten mukaan tietojen käytön merkitys jää pienemmäksi kuin niiden keräämisestä tietojen toimittajille (kansallisille tilastolaitoksille) ja yrityksille aiheutuvat lisärasitteet.

* Kolme epäitsenäisiä eläkerahastoja koskevaa ominaisuustietoa aiotaan sisällyttää pilottitutkimuksiin, eikä pakollisiin muuttujiin. Kyse on ominaisuustiedoista 11 15 1 "Niiden yritysten lukumäärä, joilla on epäitsenäisiä eläkerahastoja, vakuutettujen määrään perustuvien kokoluokkien mukaan jaoteltuna", 48 40 1 "Epäitsenäisten eläkerahastojen vakuutustekninen vastuuvelka, netto" ja 48 72 0 "Vakuutettujen määrä epäitsenäisissä eläkerahastoissa". Tiedot epäitsenäisistä eläkerahastoista puuttuvat joiltakin jäsenvaltioilta ja niiden hankkiminen aiheuttaisi huomattavaa lisärasitetta tietojen toimittajille (kansallisille tilastolaitoksille) ja yrityksille.

* Ominaisuustieto "Julkishallinnon liikkeeseen laskemat joukkovelkakirjat ja muut kiinteätuottoiset arvopaperit" on neuvoston yhteisessä kannassa vapaaehtoinen, eikä pakollinen. Neuvosto pitää näitä tietoja hyvin yksityiskohtaisina tietoina, joita ei kaikissa jäsenvaltioissa ole valmiina ja joiden hankkiminen aiheuttaisi lisäkustannuksia.

Koska näiden neljän ominaisuustiedon pakollinen keruu lisäisi huomattavasti kyseisten yritysten sekä tietojen toimittajien rasitteita, komissio katsoo voivansa hyväksyä neuvoston ehdottamat uudet säännökset. Epäitsenäisiä eläkerahastoja koskevan ominaisuustiedon lisääminen pilottitutkimuksiin jättää mahdollisuuden lisätä nämä muuttujat myöhemmin asetukseen pakollisina muuttujina.

Toiseksi, ominaisuustieto 48 64 0 "Sijoitukset yhteensä valuutan mukaan" nimetään uudelleen seuraavasti: sijoitukset yhteensä, eriteltyinä euromääräisiin sijoituksiin ja muihin kuin euromääräisiin sijoituksiin. Koska komission päätarkoituksena on kerätä tietoa, jonka perusteella eläkerahastojen tekemien euromääräisten sijoitusten kehitystä voidaan tutkia, komissio katsoo voivansa hyväksyä tämän neuvoston ehdottaman uuden säännöksen.

Kolmanneksi eläkerahastoja koskevien tietojen keruun ensimmäinen viitevuosi muutetaan vuodesta 2001 vuodeksi 2002. Komissio katsoo voivansa hyväksyä tämän neuvoston esittämän uuden säännöksen, sillä jos viitevuosi 2001 säilytetään, liitteen 7 tiedot olisi toimitettava jo ennen 31 päivää joulukuuta 2002. Tämä on hyvin pian asetuksen antamisen jälkeen, jolloin kansallisiin tietojenkeruujärjestelmiin mahdollisesti tarvittaviin mukautuksiin jäisi liian vähän aikaa.

Lopuksi neuvosto ehdottaa, että ympäristömuuttujia koskevaa mahdollista kolmen vuoden lisäsiirtymäaikaa pidennetään yhdellä vuodella. Päätös tämän lisäsiirtymäajan myöntämisestä jäsenvaltiolle on tehtävä komitologiamenettelyn mukaisesti. Komissio katsoo voivansa hyväksyä tämän neuvoston ehdottaman uuden säännöksen.

3.4. Komitologiaan liittyvät ongelmat yhteistä kantaa hyväksyttäessä (ja komission kanta)

Ei ole

4- PÄÄTELMÄ

Komissio voi yleisesti ottaen hyväksyä yhteisen kannan. Yhteisessä kannassa on säilytetty komission ehdotuksen tavoitteet, toisin sanoen kerätä lisätietoja rahoituksen välityksestä (NACE:n kolminumerotaso 65.2) ja rahoitusta palvelevasta toiminnasta (NACE:n kaksinumerotaso 67), ympäristökustannuksista, luottolaitoksista ja eläkerahastoista.

Yhteisessä kannassa on säilytetty NACE:n kolminumerotason 65.2 ja NACE:n kaksinumerotason 67 sisällyttäminen liitteeseen 1. Ympäristökustannuksia koskevat kaksi uutta muuttujaa sisällytetään liitteeseen 2, ja yhteisessä kannassa vain otetaan huomioon mahdollisuus jatkaa lisäsiirtymäaikaa yhdellä vuodella. Sekä luottolaitoksia että eläkerahastoja koskeviin liitteisiin jää paljon ominaisuustietoja, joiden kerääminen on pakollista. Niiden avulla on mahdollista tutkia molemmilla aloilla tapahtuvan kehityksen pääsuuntauksia: esimerkiksi pankkisektorin keskittymistä, luottolaitosten eri tulolähteiden (korkotulo, palkkiotulo, rahoitustoimista saatava tulo) kehittymistä, eläkerahastosektorilla tapahtuvaa kehitystä (jäsenten lukumäärä, maksut, maksetut eläkkeet), eläkerahastojen erityyppisiin kohteisiin tekemien sijoitusten kehitys jne.). Yhteisen kannan liitteessä 6 päädytään kolmeen (pakollisen sijasta) vapaaehtoiseen lisäominaisuustietoon luottolaitoksia koskevassa, 61 ominaisuustietoa sisältävässä luettelossa. Yhteisen kannan hyväksyminen merkitsee, että eläkerahastoja koskevasta, 71 ominaisuustietoa sisältävästä luettelosta vielä kolme muuttujaa tulee vapaaehtoiseksi ja kuusi lisätään pilottitutkimuksiin. Ne muuttujat, jotka nyt sisällytetään pilottitutkimuksiin, on mahdollista lisätä myöhemmin asetukseen pakollisina muuttujina. Koska eläkerahastoja koskevat tiedot ovat erittäin tärkeitä, komissio aikoo aloittaa aihetta koskevat pilottitutkimukset niin pian kuin mahdollista.